ศูนย์วิจัยทองคำเผยดัชนีเชื่อมั่นราคาทองพุ่ง
นักลงทุนหลบภัยในทองคำหลังสถานการณ์ตะวันออกกลางตึงเครียด ผู้ค้ารายใหญ่ คาดระยะยาวทองยังเป็นขาขึ้นให้เป้าราคาทองคำไทย 21,500 – 22,600 บาท
14 ม.ค. 2563

นักลงทุนหลบภัยในทองคำหลังสถานการณ์ตะวันออกกลางตึงเครียด ผู้ค้ารายใหญ่ คาดระยะยาวทองยังเป็นขาขึ้นให้เป้าราคาทองคำไทย 21,500 – 22,600 บาท
นายพิบูลย์ฤทธิ์ วิริยะผล ผู้อำนวยการ ศุนย์วิจัยทองคำ เปิดเผยว่า ดัชนีความเชื่อมั่นราคาทองคำประจำเดือน มกราคม 2563 ปรับเพิ่มขึ้นจากเดือน ธันวาคม 2562 ที่ผ่านมา จากระดับ 55.24 จุด มาอยู่ที่ระดับ 63.15 จุด เพิ่มขึ้น 7.91 จุด หรือคิดเป็น 14.32 % โดยปัจจัยที่ทำให้ดัชนีฯ ปรับเพิ่มขึ้นนั้นมาจากปัจจัยหลักคือ สถานการณ์ในตะวันออกกลาง และความต้องการซื้อสินทรัพย์ปลอดภัย
ดัชนีความเชื่อมั่นราคาทองคำในระยะ 3 เดือนในไตรมาสแรกของปี 2563 (ม.ค.–มี.ค.) ปรับเพิ่มขึ้นจากไตรมาสสุดท้ายของปี 2562 จากระดับ 56.92 จุด มาอยู่ที่ระดับ 66.36 จุด เพิ่มขึ้น 9.44 จุด หรือคิดเป็น 16.59% โดยนักลงทุนคาดว่ามีปัจจัยมาจากความต้องการซื้อสินทรัพย์ปลอดภัย ทิศทางราคาน้ำมัน และสถานการณ์สงครามการค้าตามลำดับ
จากกลุ่มตัวอย่างจำนวน 312 ตัวอย่าง พบว่าร้อยละ 38.14 จะซื้อทองคำในช่วงเดือนนี้ ขณะที่ร้อยละ 35.58 คาดว่ายังไม่ซื้อทองคำ และร้อยละ 26.28 ไม่แน่ใจว่าจะซื้อทองคำหรือไม่
สรุป กลุ่มตัวอย่างที่เป็นผู้ประกอบกิจการค้าทองคำรายใหญ่และผู้ประกอบกิจการนายหน้าซื้อขายสัญญาซื้อขายล่วงหน้า ที่อ้างอิงกับราคาทองคำจำนวน 10 ตัวอย่าง เชื่อว่าราคาทองคำในเดือน มกราคม 2563 จะเพิ่มขึ้น มีจำนวน 7 ราย คาดว่าราคาทองคำจะใกล้เคียงกับราคาทองคำในเดือน ธันวาคม 2562 มีจำนวน 2 ราย และคาดว่าราคาทองคำจะลดลง มีจำนวน 1 ราย
สำหรับการคาดการณ์ราคาทองคำในเดือน มกราคม 2563 ของผู้ประกอบกิจการค้าทองคำรายใหญ่มีมุมมองดังนี้ Gold Spot ให้กรอบเฉลี่ยบริเวณ 1,502–1,586 ดอลลาร์สหรัฐฯ ต่อออนซ์ ด้านราคาทองคำแท่งในประเทศความบริสุทธิ์ 96.5% ให้กรอบเฉลี่ยบริเวณ 21,500 – 22,600 บาทต่อน้ำหนัก 1 บาท ทองคำ ด้านค่าเงินบาทไทยให้กรอบเฉลี่ยบริเวณ 29.77 – 30.44 บาทไทย ต่อดอลลาร์สหรัฐฯ
การลงทุนทองคำในเดือนมกราคม 2563 ผู้ค้าทองคำรายใหญ่ ให้ความเห็นว่าราคาทองคำในช่วงที่ผ่านมามีการดีดตัวขึ้นสูง หากมีแรงขายทำกำไรออกมา คาดว่าจะเป็นเพียงแรงขายในระยะสั้น โดยราคาทองคำมีโอกาสที่จะขยับขึ้นต่อ จึงแนะนำให้นักลงทุนรอจังหวะเข้าซื้อเมื่อราคาทองคำย่อตัวลงมาใกล้บริเวณแนวรับ 1,498 และเพื่อลดความเสี่ยงควรตั้งจุดทำกำไรและตัดขาดทุนหากราคาทองคำไม่เป็นไปตามที่คาดการณ์